Met jou gedigte raak jy vry | Netwerk24
Met jou gedigte raak jy vry
Deur Cheréne Pienaar 03 Julie 2019 00:01
Die vrou wat deur middel van haar gedig gehelp het om Sarah Baartman terug huis toe te bring, het jong digters by die Vrystaat Kunstefees toegespreek oor die helende kragte van dié kunsvorm.
Digters van die Universiteit van die Vrystaat se Poclub het 'n uitvoering gegee van hul eie digkuns tydens 'n boekgesprek met die digter Diana Ferrus. Heel voor staan Oratile Molale, agter hom is Jemima Meyer, regs van haar staan Thiamo Malatji en links Guide Sengwe. Voor met die drom sit Motshidisi Rasego. Agter sit Thuthukani Ndlovu, assistent-koördineerder van die Literatuurfees, en Ferrus.Foto: Cheréne Pienaar
Diana Ferrus, wie se derde boek, Die vrede kom later, einde vandeesmaand op die rakke verskyn, het haar gedigte, "Dronkverdriet" en die einste "I've come to take you home" voorgelees.
Ferrus het dié gedig in 1998 ter nagedagtenis aan Baartman geskryf toe sy in Nederland studeer en huis toe verlang het. Die trane was onkeerbaar en die gedig móés geskryf word, het sy Maandagaand in die ATKV-boekeoase vertel.
Sy het destyds onder die sterrehemel besef hoe eensaam Baartman moes wees toe sy in 1820 onder valse voorwendsels na Engeland en later Frankryk geneem is.
Dit was die heel eerste gedig wat in die Franse wetgewing gepubliseer is toe dit as 'n petisie gebruik is om Baartman se oorskot uiteindelik in haar tuisland terug te kry.
Thuthukani Ndlovu, assistent-koördineerder van die Literatuurfees, het die gesprek gelei en haar ook gepols oor raad vir ontluikende digters.
"Jy moet die besluit maak om te skryf. Vertel dit vir mense. Bly by die besluit en begin skryf, al is jy te skaam om dit vir ander te wys. Lees ander gedigte! Gaan luister as ander digters voorlees. Win kennis in oor die digkuns en die verskillende sienings daaroor."
Sy het gesê tersiêre opleiding is nie die Alfa en Omega nie.
"As jy in jouself glo en vasberade is om te skryf, sal jy skryf. Jy het nie 'n universiteitsgraad nodig om 'n skrywer te wees nie.
"Jy moet weet wie jy is en in voeling wees met jou emosies. Jy moet die ongemak voel om baie persoonlik te skryf en dit later voor 'n gehoor op te boer.
"Jy sal sien hoe vry jy raak."
Digters van die Universiteit van die Vrystaat se Poclub het haar ook bederf met 'n opvoering van hul eie.
Ook Tinashe Tafirenyika van Zimbabwe het die gehoor, Ferrus inkluis, in vervoering gehad met "Sarah Baartman", 'n opvoering van die gesproke woord wat geïnspireer is deur Ferrus se huldeblyk.
Die vrede kom later verskyn 27 Julie en is Ferrus se tweede Afrikaanse boek ná Ons komvandaan. Dit gaan oor Ferrus se pa wat 'n soldaat was in die Tweede Wêreldoorlog.